ศาลเลื่อนตรวจหลักฐาน ตั๊น จิตภัสร์ คดีกบฏ ไล่รัฐบาลยิ่งลักษณ์
เมื่อเวลา 09.00 น. วันที่ 13 ก.ค.2563 ที่ศาลอาญา ถนนรัชดาภิเษก นางสาวจิตภัสร์ หรือ ตั๊น ภิรมย์ภักดี ส.ส.บัญชีรายชื่อพรรคประชาธิปัตย์ ได้เดินทางมาศาล หลังศาลนัดพร้อมคู่ความในคดีร่วมกันเป็นกบฏ หมายเลขดำ อ.532/63 ที่พนักงานอัยการคดีพิเศษ เป็นโจทก์ฟ้อง น.ส.จิตภัสร์ หรือ ตั๊น ภิรมย์ภักดี หรือ กฤดากร อายุ 35 ปี ส.ส.บัญชีรายชื่อพรรคประชาธิปัตย์ เป็นจำเลยในความผิดฐานเป็นกบฏ ล้มล้างระบอบการปกครอง มั่วสุม ซ่องโจรฯ กรณีเมื่อระหว่างวันที่ 23 พ.ย.56 - 1 พ.ค.57 ต่อเนื่องกัน จำเลย ได้ร่วมกับ นายสุเทพ เทือกสุบรรณ แกนนำกลุ่ม กปปส.กับพวก สมคบกันใช้กำลังประทุษร้าย ขู่เข็ญ เพื่อล้มล้างเปลี่ยนแปลงรัฐธรรมนูญ ขับไล่รัฐบาล น.ส.ยิ่งลักษณ์ ชินวัตร คดีนี้จำเลยให้การปฏิเสธและได้รับการประกันตัวเมื่อถึงเวลา ศาลพิเคราะห์พยานหลักฐานเห็นว่าคดีดังกล่าวเป็นข้อเท็จจริง ใช้พยานหลักฐานชุดเดียวกันกับคดีหมายเลขดำที่ อ.2732/2562 หากรวมเป็นสำนวนเดียวกัน ก็จะทำให้การพิจารณาคดีเป็นไปอย่างรวดเร็วและเป็นประโยชน์กับทุกฝ่าย จึงเห็นควรให้รวมเป็นคดีเดียวกัน โดยให้เป็นจำเลยที่ 4 ต่อจาก นายนัสเซอร์ ยีหมะ นายนิติธร ล้ำเหลือ และ นายสุวิทย์ ยอดมณี ซึ่งเป็นจำเลยที่ 1-3 ในคดีนี้ ขณะที่อัยการโจทก์ แถลงว่า คดีนี้มีพยานบุคคลและพยานเอกสาร ที่ต้องคัดถ่ายจำนวนมาก จึงขอเลื่อนคดีออกไป ศาลพิจารณาแล้ว อนุญาตให้เลื่อนนัดตรวจพยานหลักฐาน เป็นวันที่ 26 ต.ค.2563 เวลา 09.00 น.อย่างไรก็ตาม ภายหลังฟังคำพิพากษาแล้วเสร็จ น.ส.จิตภัสร์ ได้เดินทางกลับทันที โดยปฏิเสธที่จะให้สัมภาษณ์กับสื่อมวลชน.
ศาลเลื่อนนัดตรวจพยานหลักฐาน ตั๊น จิตภัสร์ ภิรมย์ภักดี ส.ส.บัญชีรายชื่อพรรคประชาธิปัตย์ ในความผิดฐานเป็นกบฏ ล้มล้างระบอบการปกครอง มั่วสุม ซ่องโจร เป็นวันที่ 26 ต.ค.2563 เวลา 09.00 น.
ตั๊น จิตภัสร์,ตั๊น จิตภัสร์ ภิรมย์ภักดี,จิตภัสร์ ภิรมย์ภักดี,รัฐบาลยิ่งลักษณ์,ไล่รัฐบาลยิ่งลักษณ์,ตั๊น คดีกบฏ,ข่าววันนี้,ข่าวทั่วไป